ก๋วยจั๊บไก่ตุ๋น | Mitrphol Sugar - น้ำตาลมิตรผล
Mitrphol Sugar - น้ำตาลมิตรผล > สูตรอาหารทั้งหมด > ก๋วยจั๊บไก่ตุ๋น
- เส้นก๋วยจั๊บ	400	กรัม
- แป้งข้าวโพด	5	ช้อนโต๊ะ
- น้ำเปล่าสำหรับต้มเส้น	2	ลิตร
- น้ำเปล่าสำหรับละลายแป้ง	5	ช้อนโต๊ะ
- ปีกบนไก่	10	ชิ้น
- เครื่องในไก่	4	พวง
- เลือดไก่	1	ก้อน
- เต้าหู้พวง	20	ชิ้น
- ไข่ไก่ต้มสุกปอกเปลือก	5	ฟอง
- โครงไก่	1	ตัว
- ผงพะโล้	2+1/2	ช้อนโต๊ะ
- กระเทียมกลีบใหญ่	15	กลีบ
- กระเทียมไทย	1+1/2	ช้อนโต๊ะ
- รากผักชี	10	ราก
- พริกไทยดำ	2	ช้อนชา
- ซีอิ๊วขาว	1/2	ถ้วย
- เกลือป่น	2-3	ช้อนโต๊ะ
- น้ำตาลกรวดมิตรผล	1/3	ถ้วย
- ซีอิ๊วดำ	3	ช้อนโต๊ะ
- น้ำเปล่าทำน้ำซุป	3.5	ลิตร
- น้ำมัน	1	ถ้วย
- กระเทียมสับ	1/2	ถ้วย
- ผักชี	2	ต้น
MITR PHOL NATURAL ROCK SUGAR
เริ่มแรกเรามาทำน้ำซุปกันก่อนนะคะ ให้เราตั้งหม้อน้ำเปล่าบนเตาจนเดือด ใส่รากผักชี 5 รากและกระเทียมกลีบใหญ่ที่ทุบพอแตกลงไป ตามด้วยโครงไก่ที่ล้างสะอาดแล้วค่ะ
พอน้ำเดือดอีกทีจะเห็นฟองขาวๆ ลอยอยู่ด้านบน ก็ใช้ทัพพีช้อนออกให้หมดนะคะ แล้วลดไฟลงเป็นไฟอ่อนต้มเป็นเวลาประมาณ 30 นาทีค่ะ
ระหว่างนั้นโขลกรากผักชีที่เหลือ กระเทียมไทย และพริกไทยรวมกันให้ละเอียด โขลกเสร็จก็ตั้งกระทะบนเตา ใส่น้ำมันลงไป 3 ช้อนโต๊ะ ใส่เครื่องที่โขลกลงไปผัดให้หอม ตามด้วยผงพะโล้
ผัดพอผงพะโล้ส่งกลิ่นหอม ก็ไข่ต้ม เครื่องในไก่ ปีกบนไก่ ซีอิ๊วขาว ซีอิ๊วดำ และเกลือป่นตามลงไป ผัดให้เข้ากันจนสีของซีอิ๊วเคลือบไข่ ก็ปิดไฟเตาเลยนะคะ
ตักเครื่องในกระทะใส่ลงในหม้อน้ำซุปค่ะ แล้วใส่น้ำตาลกรวดมิตรผลตามลงไป เร่งไฟแรงให้เดือด พอเดือดก็หรี่ไฟลงเป็นไฟอ่อน แล้วต้มไปประมาณ 1 ชม. นะคะ (หากมีฟองขาวๆ ก็ช้อนออกด้วยค่ะ)
พอครบ 1 ชม. ก็ตักไข่ เครื่องในไก่ และปีกบนออกมาพักไว้ก่อนนะคะ ไม่งั้นจะเปื่อยเกิน จากนั้นใส่เลือดที่หั่นเป็นชิ้นสี่เหลี่ยมพอคำลงไป แล้วต้มไฟอ่อน ๆ ต่ออีก 1 ชม. ค่ะ
ระหว่างนี้เราก็จะมาต้มเส้นก๋วยจั๊บกันนะคะ ให้เอาน้ำเปล่า 1.5 - 2 ลิตรใส่หม้อ ตั้งบนเตาไฟกลาง พอน้ำเดือดก็ค่อย ๆ หยิบเส้นก๋วยจั๊บใส่ลงไปต้มค่ะ โดยแบ่งต้มเป็น 2 ครั้ง แต่ละครั้งให้ใช้วิธีหยิบเส้นก๋วยจั๊บโรยลงในหม้อ อย่าขยุ้มเป็นกำมือแล้วใส่ลงไปพรวดเดียวนะคะ เส้นจะติดกันเป็นก้อน และพอใส่เส้นลงไปแล้ว ก็ให้เอากระชอนคนเบา ๆ อย่าให้เส้นรวมตัวกัน พอเส้นเริ่มม้วนอย่างในภาพ ก็เอากระชอนตักขึ้นใส่หม้ออีกใบไว้เลยอ่ะค่ะ อย่าต้มเส้นนานเกิน ไม่งั้นทิ้งไว้เส้นจะเละนะคะ
พอต้มเสร็จหมด เทน้ำต้มเส้นใส่ลงในหม้อที่มีเส้นประมาณ 5 ถ้วย แล้วเอาไปตั้งไฟ ละลายแป้งข้าวโพดกับน้ำตามสูตร เทใส่ในหม้อเส้น คนให้เข้ากัน พอเดือดทั่วก็ปิดไฟเตาได้เลยค่ะ
หันมาตั้งกระทะบนเตาไฟนะคะ ใส่น้ำมันที่เหลือลงไป พอน้ำมันร้อนก็ใส่กระเทียมลงไปเจียวให้เหลือง แล้วตักขึ้นพักไว้ค่ะ
ช้อนเศษกระเทียมในกระทะออกให้หมด แล้วใส่เต้าหู้พวงลงไปทอด พอกรอบนอกนุ่มในทั้ง 4 ด้าน ก็ตักขึ้นพักให้สะเด็ดน้ำมันเช่นกันนะค่ะ
สุดท้ายก็จัดการหั่นเครื่องในเป็นชิ้นพอคำ ผ่าไข่ฟองละ 2-4 ซีก ซอยผักชีไว้แบบหยาบๆ แล้วก็จัดเส้น + เครื่องต่างๆ ลงชาม ราดด้วยน้ำซุปร้อน ๆ ที่อยู่ในหม้อ เราก็จะได้ก๋วยจั๊บไก่ตุ๋นออกมาหน้าตาอย่างในภาพด้านล่างนี่แหละค่ะ ซึ่งแม้จะหลายขั้นตอน แต่ขอบอกว่าเมื่อทำเสร็จออกมาแล้ว จะรู้สึกว่าคุ้มค่ามากเลย ลองทำดูนะคะ
น้ำตาลกรวดมิตรผล เป็นน้ำตาลที่ผ่านกรรมวิธีการตกผลึกอย่างช้าๆ จึงมีรสหวานหอมกลมกล่อม เหมาะกับการทำน้ำซุปก๋วยเตี๋ยว ตุ๋นรังนก ต้มยาจีน รวมไปถึงต้มน้ำเก๊กฮวยอ่ะค่ะ
ถ้าชอบไข่ที่หนึบๆ เหนียว ๆ พอครบ 1 ชม. ก็ยังไม่ต้องตักไข่ออก ให้ต้มไปพร้อมกับเลือดต่ออีก 1 ชม. เลยนะคะ
- สามารถใช้แป้งมัน แป้งข้าวเจ้า แทนแป้งข้าวโพดได้ค่ะ
- หากชอบเส้นหมี่ ใช้เส้นหมี่ลวก แทนเส้นก๋วยจั๊บก็ได้นะคะ